《和所盘自宽韵》
宋代·丘葵

忧患薰心两鬓丝，倚栏瘦影却斜晖。
凄其十载不儒服，老矣一生犹布衣。
未信此身长坎坷，细看造物实玄微。
五更风雨自秋至，不见蚊蝇跋扈飞。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。